عبد الرحمن بن ابی لیلی

عبد الرحمٰن بن ابی لیلیؒ تابعین میں سے ہیں۔

 نام ونسب 
عبد الرحمٰن نام،ابو عیسیٰ کنیت،والد کا نام یسار اورکنیت ابی لیلیٰ تھی ، اس نے نام کی جگہ لے لی، نسب نامہ یہ ہے عبد الرحمن بن یسار بن بلال بن بلیل بن احیحہ بن الحلاج بن الحیرش ابن حجبا بن کلفہ بن عوف بن عمرو بن عوف اوسی انصاری۔
ابن ابی لیلی علمی اعتبار سے ممتاز تابعین میں تھے، ان کے والد ابی لیلی صحابی تھے اور متعدوغزوات میں آنحضرتﷺ کی ہمرکابی اورجہاد کا شرف حاصل کیا تھا کوفہ آباد ہونے کے بعد یہاں بودوباش اختیار کرلی تھی،، جنگِ صفین میں حضرت علیؓ کی حمایت میں شہید ہوئے ۔
(تہذیب التہذیب:6/367)

 پیدائش 
عبد الرحمن حضرت عمرؓ کے وسط عہدِ خلافت میں پیدا ہوئے۔
(تہذیب التہذیب:6/367)

 فضل وکمال 
علمی اعتبار سے عبد الرحمن بلند مرتبہ تھے، خوش قسمتی سے انھوں نے زمانہ ایسا پایا تھا جب صحابہ کرام کی بڑی تعداد موجود تھی؛چنانچہ انھوں نے ایک سو بیس انصار صحابی کو دیکھا تھا (ابن سعد:2/76) اور ان میں بہتوں سے فائدہ اٹھایا ان کے فیض وبرکات نے عبد الرحمن کو دولتِ علم سے مالا مال کر دیا،علامہ نووی لکھتے ہیں کہ ان کی توثیق وجلالت پر سب کا اتفاق ہے،انھیں قرآن وحدیث اورفقہ جملہ فنون میں درک تھا۔

 قرآن 
قرآن کی قرأ ت کا خاص ذوق تھا، ان کے یہاں ہر وقت قراء کا مجمع لگا رہتا تھا ،مجاہد کا بیان ہے کہ عبد الرحمن کے ایک خاص مکان میں بہت سے مصاحف رکھے رہتے تھے،یہاں ہر وقت قراء کا مجمع رہتا تھا، صرف کھانے کے اوقات میں یہ لوگ یہاں سے ہٹتے تھے۔
(تذکرہ الحفاظ:1/50)

 حدیث 
حدیث کے وہ ممتاز حفاظ میں تھے، حافظ ذہبی انھیں امام لکھتے ہیں (تہذیب التہذیب:6/260) صحابہ میں انھوں نے اپنے والد ابو لیلیؓ، عمرؓ، علیؓ،سعدؓ،حذیفہؓ،معاذ بن جبلؓ، مقداد بن اسودؓ، عبد اللہ بن مسعودؓ، ابوذر غفاریؓ،ابی بن کعبؓ، بلال بن رباحؓ،سہل بن حنیفؓ، ابن عمرؓ،عبد الرحمن بن ابی بکرؓ، قیس بن سعدؓ، ابو ایوب انصاریؓ،کعب بن عجرہؓ، عبد اللہ بن زیدؓ، ابوذرغفاریؓ، ابو موسیٰ اشعریؓ،انس بن مالک، براء بن عازب، زید بن ارقم،سمرہ بن جندبؓ، صہیبؓ،عبد الرحمن بن سمرہؓ، عبد اللہ بن حکم اور اسید بن حضیرؓ وغیرہ سے استفادہ کیا تھا، ان میں بعضوں سے سماع ثابت نہیں ہے۔
(ایضاً:261)

 حلقہ درس 
حدیث میں ان کا علم اتنا وسیع اورمسلم تھا کہ صحابہ تک ان کے حلقہ درس میں شریک ہوکر ان کی احادیث سنتے تھے،عبد الملک بن عمیر کا بیان ہے کہ میں نے عبد الرحمن کے حلقہ درس میں متعدد صحابہ کو دیکھا جن میں ایک براء تھے،یہ لوگ خاموشی کے ساتھ عبد الرحمن کی احادیث سنتے تھے۔
(ابن سعد:6/76)

 مذاکرہ حدیث 
حفظ حدیث کے لیے مذاکرہ ضروری سمجھتے تھے ؛چنانچہ خود ان کے یہاں برابر مذاکرہ حدیث جاری رہتا تھا اور دوسروں کو بھی ہدایت کرتے تھے کہ حدیث کی زندگی اس کے مذاکرہ میں ہے۔
(ابن سعد ایضاً:76)

 فقہ 
فقہ میں بھی پوری دستگاہ حاصل تھی، حافظ ذہبی انھیں امام وفقیہ لکھتے ہیں۔
(تذکرہ الحفاظ:1/50)

 عہدہ قضاء 
ان کا فقہی کمال اتنا مسلم تھا کہ جب حجاج نے کوفہ کے عہدہ قضا کا انتظام کرنا چاہا تو اس کی نظر انہی پر پڑی،اس کے پولیس افسر حوشب نے مخالفت بھی کی اور کہا کہ اگر آپ علی بن ابی طالب کو قاضی بنانا چاہتے ہیں تو انھیں بنائیں (ابن سعد:6/76)
(یعنی وہ انھی کی طرح تمھاری مخالفت کریں گے )لیکن حجاج نے اس کے باوجود انھی کو قاضی بنایا،پھر کچھ دنوں کے بعد اختلاف کی بنا پر جن کا تذکرہ آگے آئے گا معزول کر دیا۔
(تہذیب التہذیب:6/361)

 احتیاط 
فتاویٰ کے جوابات دینے میں بڑے محتاط تھے، کہا کرتے تھے کہ میں نے رسول اللہ ﷺ کے ایک سو بیس انصاری اصحاب کو دیکھا کہ جب ان میں سے کسی سے کوئی مسئلہ پوچھا جاتا تھا تو وہ اپنا پہلو بچا کر چاہتا تھا کہ دوسرا شخص جواب دے دے اوراب یہ حال ہے کہ لوگ ایک دوسرے پر ٹوٹے پڑتے ہیں۔
(ابن سعد: /75)

 تلامذہ 
ان کے تلامذہ کا دائرہ خاصا وسیع تھا، ان میں ان کے لڑکے عیسیٰ،پوتے عبد اللہ عمرو بن میمون شعبی ثابت البنانی،حکم بن عتبہ،حسین بن عبد الرحمن،عمرو بن مرہ،مجاہد بن جبیر، یحییٰ بن الجزا،ہلال الوزان،یزید بن ابی زیاد،ابو اسحٰق شیبانی،منہال بن عمرو،عبد الملک بن عمیر، اعمش اوراسمٰعیل بن ابی خالد وغیرہ لائق ذکر ہیں۔
(تہذیب التہذیب:6/361)

 سادگی 
طبعاً نہایت سادہ مزاج تھے تکلفات کو سخت ناپسند کرتے تھے، ایک مرتبہ وضو کے بعد منہ پونچھنے کے لیے رومال پیش کیا،انھوں نے پھینک دیا۔

 ہیبت 
لیکن اس سادگی کے باوجود لوگوں کے دلوں میں ان کی اتنی عظمت ہیبت تھی کہ ان کے ساتھ امرا کی جیسی عظمت کرتے تھے۔
ایک آزمائش: ان کے دور قضات میں انھیں ایک سخت آزمائش سے دوچار ہونا پڑاان کا پورا گھر حضرت علی کے فدائیوں میں تھا ان کے والد ابو لیلی حضرت علی کی حمایت میں جنگ صفین میں مارے گئے تھے (تہذیب الاسماء:1/4)خود یہ جنگ جمل میں حضرت علی کے پرجوش حامیوں میں تھے اوران کی فوج کا علم ان کے ہاتھ میں تھا،خارجیوں کے مقابلہ میں نہروان کے معرکہ میں بھی حضرت علیؓ کے ساتھ تھے، اس فدویت کی بنا پر حجاج نے ان پر دباؤ ڈالا کہ وہ حضرت علیؓ پر تبرا کریں،تو یہ توریہ کرتے تھے صاف برا نہ کہتے تھے، اس لیے حجاج نے ان کو معزول کرکے انھیں مارا۔
(تذکرہ الحفاظ:1/50)

 ایک بہترین اسوہ 
عبد الرحمن علوی تھے یعنی حضرت عثمان کے مقابلہ میں حضرت علیؓ کی فضیلت کے قائل تھے،ان کے ایک دوسرے معاصر عبد اللہ بن حکیم عثمانی تھے، لیکن اس اختلاف عقیدہ کے باوجود دونوں ایک مسجد میں نماز پڑھتے تھے اور کبھی حضرت عثمانؓ اور علیؓ کی فضیلت پر بحث ومناظرہ نہ کرتے تھے۔
(تاریخ خطیب بغدادی:10/201)

 وفات 
حجاج کے ان مظالم سے تنگ آکر اس کی مخالفت میں ابن اشعث کے ساتھ ہو گئے تھے اور اسی جنگ میں وہ کام آئے یاڈوب کر انتقال کیا۔

 حوالہ جات 

زمرہ:تابعی راویان حدیث
زمرہ:دوسرے طبقہ کے راویان حدیث
زمرہ:17ھ کی پیدائشیں
زمرہ:83ھ کی وفیات
زمرہ:راوی ثقہ
زمرہ:کوفی شخصیات